
SPOROČILO ZA MEDIJE
ZA TAKOJŠNJO OBJAVO

Nagrada uprizoritvi Drame SNG Maribor, festivala Dubrovačke ljetne igre ter HNK Varaždin
Medeja najboljša predstava 53. festivala INFANT v Novem Sadu

Strokovna žirija 53. mednarodnega festivala alternativnega in novega teatra INFANT v Novem Sadu je predstavi Medeja v režiji Martina Kušeja podelila nagrado za najboljšo predstavo v celoti.

Po ogledu vseh predstav v uradni selekciji festivala je strokovna žirija v sestavi Nikolina Đukanović, Boris Mišković in Miljan Prljeta pri vrednotenju umetniške celovitosti, izvirnosti avtorskega postopka, igralskih dosežkov ter prispevka k sodobnemu gledališkemu izrazu soglasno odločila, da najvišje festivalsko priznanje pripade prav uprizoritvi Medeja.
V obrazložitvi nagrade je žirija zapisala: »Predstava Medeja predstavlja izjemno zaokrožen umetniški dosežek, v katerem so režija, igra, dramaturgija, vizualna podoba in odrski izraz združeni v močno in dosledno gledališko celoto. S sodobnim branjem antičnega besedila odpira univerzalna vprašanja odgovornosti, moči, ljubezni in maščevanja, pri tem pa ne izgublja čustvene moči in tragične razsežnosti izvirnega dela. Izjemna natančnost vseh avtorskih in izvajalskih elementov to predstavo uvršča med najcelovitejše umetniške dosežke letošnjega festivala.«
Predstava je nastala kot koprodukcija Drame Slovenskega narodnega gledališča Maribor, Dubrovačkih ljetnih igara in Hrvaškega narodnega gledališča v Varaždinu. Režijo podpisuje eden najuglednejših evropskih režiserjev Martin Kušej, ki je v sodelovanju z ustvarjalno ekipo in igralskim ansamblom ustvaril sodobno interpretacijo mita o Medeji po besedilih Simona Stona in Heinerja Müllerja.
V predstavi nastopajo Helena Minić Matanić, Uliks Fehmiu, Julija Klavžar, Maša Žilavec, Vladimir Vlaškalić, Aleš Valič, Tvrtko Kolar in Jan Rendić. Ustvarjalno ekipo sestavljajo še dramaturginja in prevajalka Vesna Đikanović, scenografinja Annette Murschetz, kostumografinja Ana Savić Gecan, skladatelj Aki Traar, avtor videa Tobias Jonas in oblikovalka svetlobe Vesna Kolarec.
Nagrada za najboljšo predstavo festivala INFANT predstavlja novo pomembno mednarodno priznanje za uprizoritev, ki je že ob premieri na Dubrovačkih poletnih igrah prejela odličen odziv občinstva in kritike. Za naslovno vlogo je Helena Minić Matanić prejela prestižno festivalsko nagrado Orlando, pozneje pa še hrvaško medijsko nagrado Zlatni Studio.

Fotografije za medije so na voljo v spletnem medijskem središču.
https://www.sng-mb.si/2025/07/25/medeja/
Foto: Marko Ercegović

